CELEX: 52017PC0540
Language: hr
Date: 2017-06-26
Title: Prijedlog ODLUKE EUROPSKOG PARLAMENTA I VIJEĆA o mobilizaciji Fonda solidarnosti Europske unije radi pružanja pomoći Italiji

EUROPSKA KOMISIJA
            Bruxelles, 26.6.2017.
            COM(2017) 540 final
            Prijedlog
            ODLUKE EUROPSKOG PARLAMENTA I VIJEĆA
            o mobilizaciji Fonda solidarnosti Europske unije radi pružanja pomoći Italiji
            
               
         
         
            
               OBRAZLOŽENJE
            
            
               1.Kontekst prijedloga
            
            
               Ovom odlukom obuhvaćena je mobilizacija Fonda solidarnosti Europske unije (EUSF) u iznosu od 1 196 797 579 EUR radi pružanja pomoći Italiji nakon niza potresa koji su od kolovoza 2016. do siječnja 2017. pogodili regije Abruzzo, Lacij, Marke i Umbriju. Mobilizaciji je priložen Nacrt izmjene proračuna (NIP) br. 4/2017
                  1
               , kojim se predlaže unošenje potrebnih odobrenih sredstava u opći proračun za 2017., i za obveze i za plaćanja, nakon što se odbije predujam isplaćen u 2016. (30 000 000 EUR). 
            
            
               2.Informacije i uvjeti
            
            
               Komisija je 16. studenoga 2016. primila prvi zahtjev za financijsku pomoć iz EUSF-a zbog niza potresa u regijama Abruzzu, Laciju, Markama i Umbriji, pošto je 24. kolovoza 2016. zabilježena prva šteta. Taj početni zahtjev bio je nepotpun jer se krajem listopada 2016. dogodio drugi niz potresa, a još nije bila provedena procjena dodatne štete. Neposredno prije planiranog podnošenja ažuriranog zahtjeva, 18. siječnja 2017. dogodio se i treći niz snažnih potresa. Stoga su talijanska nadležna tijela 15. veljače 2017. dostavila ažurirani zahtjev s revidiranim procjenama koje su uključile svu štetu nastalu od 24. kolovoza 2016. do 18. siječnja 2017.
            
            
               Komisija je ispitala taj zahtjev u skladu s Uredbom Vijeća (EZ) br. 2012/2002 od 11. studenoga 2002. o osnivanju Fonda solidarnosti Europske unije
                  2
                (dalje u tekstu: „Uredba o EUSF-u”), a posebno njezinim člancima 2., 3. i 4. Najvažniji elementi procjene navedeni su u nastavku.
            
            
               (1)Od 24. kolovoza 2016. do 18. siječnja 2017. niz snažnih potresa magnitude od 5,9 do 6,5 po Richterovoj ljestvici, nakon kojih je uslijedilo mnoštvo naknadnih potresa, pogodio je široko područje Apenina u središnjoj Italiji, posebno regije Abruzzo, Lacij, Marke i Umbriju. 
            
            
               (2)Potresi su prirodna sila, stoga su obuhvaćeni glavnim područjem primjene EUSF-a.
            
            
               (3)Prvi talijanski zahtjev zaprimljen je 16. studenoga 2016., čime je poštovan rok od 12 tjedana od prve štete, koja je zabilježena 24. kolovoza 2016. Tijela Italije u zahtjevu su naglasila da procjena štete nije potpuna i da su relevantni iznosi tek privremeni. Konačni zahtjev dovršen je 15. veljače 2017. i on uključuje štetu nastalu od 24. kolovoza 2016. do 18. siječnja 2017.
            
            
               (4)Italija je u zahtjevu zatražila isplatu predujma u skladu s člankom 4.a Uredbe o EUSF-u. Komisija je 29. studenoga 2016. donijela Provedbenu odluku C(2016) 7861 kojom je dodijelila predujam od 30 000 000 EUR (najveći dopušteni iznos prema odredbama Uredbe o EUSF-u) iz očekivanog financijskog doprinosa iz EUSF-a, a zatim je Italiji isplaćen cijeli iznos.
            
            
               (5)Talijanska nadležna tijela ukupnu izravnu štetu nastalu kao posljedica te katastrofe procijenila su na 21 878,8 milijuna EUR. Taj je iznos 1,36 % talijanskoga BND-a i prelazi prag „katastrofe velikih razmjera” za mobilizaciju EUSF-a, koji za Italiju u 2016. iznosi 3 312,2 milijuna EUR (odnosno 3 milijarde EUR u cijenama iz 2011.). Budući da procijenjena ukupna izravna šteta prelazi prag „katastrofe velikih razmjera”, ta katastrofa ispunjuje uvjete za „prirodnu katastrofu velikih razmjera”. 
            
            
               (6)Učinak i posljedice te katastrofe: u potresu 24. kolovoza 2016. poginulo je 299 osoba, a 390 ih je hospitalizirano. U potresima u listopadu nije bilo poginulih. U siječnju su poginule 34 osobe. Broj stanovnika koji su primili pomoć u mjesecima nakon potresa 26. i 30. listopada 2016. vrhunac je dosegnuo 7. studenoga: tada je pomoć primilo gotovo 32 000 ljudi. Trebalo je evakuirati tisuće ljudi, među njima i bolesnike iz bolnica u regiji Umbriji. U području četiriju pogođenih regija pomoć je 8. studenoga 2016. primalo više od 30 000 osoba: otprilike 11 000 osoba bilo je smješteno u hotelima i smještajnim objektima u izravno pogođenim područjima uz obalu regije Marke i u zaleđu Umbrije, a drugi su se sklonili u javne prostore koje su na raspolaganje stavile općine. Područje koje je već teško stradalo u kolovozu i listopadu pogodili su novi potresi 18. siječnja 2017., a zbog snijega mnoga su sela u regiji Abruzza bila odsječena, zbog čega su znatno pogoršani životni uvjeti stradalog stanovništva. Operacije traganja i spašavanja pokazale su se veoma složenima. 
            
            
               (7)U području pogođenom potresom 24. kolovoza 2016. poduzeća su uglavnom poljoprivredna i turistička. Zgrade na mnogim poljoprivrednim gospodarstvima bile su oštećene (staje, skladišta i spremišta za opremu). U stradalim područjima regija Marke i Umbrije broj poduzeća koja se bave uslužnim djelatnostima i industrijskih poduzeća znatno je veći nego u ostalim stradalim područjima. U tim je regijama šteta nanesena poduzećima znatna. Nadalje, potresi su imali veoma negativne posljedice na sektor turizma koji je dotad cvjetao u cijelom tom području. Znatno je oštećen velik broj kuća za odmor smještenih u nacionalnim parkovima. Budući da je potres pogodio mnoge srednjovjekovne gradove na brdu, znatna je šteta na lokalitetima kulturne baštine. Naprimjer, središte grada Amatricea uništeno je potresom 24. kolovoza. Potres 30. listopada uništio je u Norciji baziliku sv. Benedikta iz 14. stoljeća. 
            
            
               (8)Trošak hitnih operacija od ključne važnosti i operacija oporavka prihvatljiv na temelju članka 3. stavka 2. Uredbe o EUSF-u talijanska nadležna tijela procijenila su na 2 149 363 344 EUR te su ga raščlanila po vrstama operacija. Najveći dio odnosi se na troškove vraćanja infrastrukture u ispravno radno stanje, posebno cesta, a slijede troškovi službi spašavanja i privremenog smještaja. 
            
            
               (9)Pogođene su regije „tranzicijske i razvijenije regije” prema europskim strukturnim i investicijskim (ESI) fondovima (2014. – 2020.). Tijela Italije najavila su Komisiji namjeru da sredstva iz programa u okviru fondova ESI prenamijene za mjere oporavka.
            
            
               
            
               (10)Kada je riječ o provedbi zakonodavstva Unije u području sprečavanja rizika od katastrofa i upravljanja njime, trenutačno se ne vodi nikakav postupak zbog povrede. Italija navodi da ne postoji posebno zakonodavstvo Unije o seizmičkim rizicima. Međutim u okviru zakonodavstva Unije u području civilne zaštite
                  3
                države članice dužne su izraditi procjene rizika na nacionalnoj ili odgovarajućoj podnacionalnoj razini te Komisiji podnijeti sažetak relevantnih elemenata tih procjena do 22. prosinca 2015. i svake tri godine nakon toga. Italija poštuje tu odredbu i Europskoj komisiji (DG ECHO) već je dostavila sažetak nacionalne procjene rizika.
            
            
               (11)Na dan kada je podnijela zahtjev Italija nije bila predmet postupka zbog povrede zakonodavstva Unije u vezi s prirodom katastrofe.
            
            
               (12)Talijanska nadležna tijela potvrdila su da prihvatljivi troškovi nisu pokriveni osiguranjem.
            
         
         
            
               3.Financiranje iz sredstava EUSF-a dodijeljenih za 2016., 2017. i 2018.
            
            
               Uredbom Vijeća (EU, EURATOM) br. 1311/2013 od 2. prosinca 2013. kojom se uspostavlja višegodišnji financijski okvir za razdoblje 2014. – 2020.
                  4
                (u nastavku „Uredba o VFO-u”), a posebno njezinim člankom 10., omogućuje se mobilizacija Fonda solidarnosti Europske unije do godišnje gornje granice od 500 000 000 EUR (u cijenama iz 2011.). Točkom 11. Međuinstitucionalnog sporazuma od 2. prosinca 2013. između Europskog parlamenta, Vijeća i Komisije o proračunskoj disciplini, o suradnji u vezi s proračunskim pitanjima i o dobrom financijskom upravljanju
                  5
                (IIA) utvrđuju se modaliteti za mobilizaciju Fonda.
            
            
               Budući da je glavni razlog za osnivanje EUSF-a bila solidarnost, Komisija smatra da bi pomoć trebala biti progresivna. To znači da bi, u skladu s dosadašnjom praksom, za dio štete koji premašuje prag za mobilizaciju EUSF-a za „katastrofe velikih razmjera” (odnosno 0,6 % BND-a ili 3 milijarde EUR u cijenama iz 2011., ovisno o tome koji je iznos manji) intenzitet pomoći trebao biti veći od onoga za štetu do tog praga. Stope koje su se u prošlosti primjenjivale za utvrđivanje dodijeljenih sredstava za katastrofe velikih razmjera iznose 2,5 % ukupne izravne štete ispod praga i 6 % za dio štete iznad praga. Za regionalne katastrofe i katastrofe prihvaćene u okviru odredbe o „susjednoj zemlji“ stopa iznosi 2,5 %.
            
            
               Doprinos ne smije premašiti procijenjene ukupne troškove prihvatljivih operacija. Metodologija za izračun pomoći prikazana je u Godišnjem izvješću o EUSF-u za razdoblje 2002. – 2003. te su je prihvatili Vijeće i Europski parlament.
            
            
               Na temelju zahtjeva Italije, pomoć iz EUSF-a, izračunana na temelju procjene ukupne izravne nastale štete, iznosi:
            
            
                     
                        Katastrofa
                     
                  
                  
                     
                        Ukupna izravna šteta    
                     
                     
                                              
                     
                     
                        (u milijunima EUR)
                     
                  
                  
                     
                        Prag za katastrofe velikih razmjera
                     
                     
                     
                        (u milijunima EUR)
                     
                  
                  
                     
                        2,5 % izravne štete do praga 
                     
                     
                         (u milijunima EUR)                                                          
                     
                     
                                                         
                     
                  
                  
                     
                        6 % izravne štete iznad praga
                        (EUR)
                     
                  
                  
                     
                        Ukupni predloženi iznos pomoći
                     
                     
                     
                        (EUR)
                     
                  
               
                     
                        ITALIJA 
                     
                  
                  
                     
                        21 878,767
                     
                  
                  
                     
                        3 312,242 
                     
                  
                  
                     
                        82 806 050 
                     
                  
                  
                     
                        1 113 991 529
                     
                  
                  
                     
                        1 196 797 579
                     
                  
               
                     
                        UKUPNO
                     
                  
                  
                     
                        1 196 797 579
                     
                  
               
               Ukupni raspoloživi iznos za mobilizaciju EUSF-a na početku 2017. bio je 1 115 121 612 EUR, što je zbroj dodjele za 2017. u iznosu od 563 081 210 EUR (odnosno 500 000 000 EUR u cijenama iz 2011.) u skladu s člankom 10. stavkom 1. Uredbe o VFO-u i cijele dodjele za 2016. od 552 040 402 EUR (odnosno 500 000 000 EUR u cijenama iz 2011.) koja je ostala nepotrošena i bila prenesena na iduću godinu, u skladu s člankom 10. stavkom 2. Uredbe o VFO-u.
            
            
               Iznos koji se može mobilizirati u ovom trenutku u godini 2017. iznosi 902 826 499 EUR. To je ukupni iznos na raspolaganju za mobilizaciju EUSF-a na početku 2017. (1 115 121 612 EUR), umanjen za iznos prethodne mobilizacije
                  6
                (71 524 810 EUR), umanjen za iznos od 140 770 303 EUR zadržan zbog poštovanja obveze držanja u pričuvi 25 % godišnjih dodijeljenih sredstava za 2017. do 1. listopada 2017., kako je predviđeno člankom 10. stavkom 1. Uredbe o VFO-u. 
            
            
               Taj iznos nije dovoljan za pokriće potpune mobilizacije EUSF-a za Italiju. No Komisija smatra da su uvjeti iz članka 10. stavka 2. Uredbe o VFO-u ispunjeni i predlaže se da se razlika od 293 971 080 EUR (1 196 797 579 EUR umanjeno za 902 826 499 EUR dodijeljenih sredstava iz proračuna za 2017.) pokrije iz godišnjeg iznosa raspoloživog u 2018.
            
            
            
                     
                        Sažetak financiranja EUSF-a
                     
                  
                  
                     
                        Iznos
                     
                     
                        u EUR
                     
                  
               
                     
                        Preneseno u 2017. iz dodijeljenih sredstava za 2016.
                     
                  
                  
                     
                        552 040 402
                     
                  
               
                     
                        Dodijeljena sredstva za 2017.
                     
                  
                  
                     
                        563 081 210
                     
                     
                        ----------------
                     
                  
               
                     
                        Ukupno dostupno na početku 2017.
                     
                  
                  
                     
                        1 115 121 612
                     
                  
               
                     
                        Umanjeno za iznos koji je već mobilizirano u 2017.
                     
                  
                  
                     
                        -71 524 810
                     
                  
               
                     
                        Umanjeno za zadržani iznos od 25 % dodijeljenih sredstava za 2017.
                     
                  
                  
                     
                        -140 770 303
                     
                     
                        ----------------
                     
                  
               
                     
                        Maksimalni iznos koji je trenutačno na raspolaganju (dodijeljena sredstva za 2016. + 2017.)
                     
                  
                  
                     
                        902 826 499
                     
                  
               
                     
                        Preostali iznos unaprijed preuzet iz sredstava za 2018.
                     
                  
                  
                     
                        293 971 080
                     
                  
               
                     
                        Ukupni predloženi iznos pomoći Italiji
                     
                  
                  
                     
                        1 196 797 579
                     
                  
               
               Prijedlog
            
            
               ODLUKE EUROPSKOG PARLAMENTA I VIJEĆA
            
            
               o mobilizaciji Fonda solidarnosti Europske unije radi pružanja pomoći Italiji
            
            
               EUROPSKI PARLAMENT I VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije,
            
            
               uzimajući u obzir Uredbu Vijeća (EZ) br. 2012/2002 od 11. studenoga 2002. o osnivanju Fonda solidarnosti Europske unije
                  7
               , a posebno njezin članak 4. stavak 3.,
            
            
               uzimajući u obzir Međuinstitucionalni sporazum od 2. prosinca 2013. između Europskog parlamenta, Vijeća i Komisije o proračunskoj disciplini, o suradnji u vezi s proračunskim pitanjima i o dobrom financijskom upravljanju
                  8
               , a posebno njegovu točku 11.,
            
            
               uzimajući u obzir prijedlog Europske komisije,
            
            
               budući da:
            
         
         
            
               (1)Fondom solidarnosti Europske unije („Fond”) Uniji se želi omogućiti da brzo, učinkovito i fleksibilno reagira na hitne situacije kako bi pokazala solidarnost sa stanovništvom regija pogođenih prirodnim katastrofama. 
            
            
               (2)Sredstva Fonda ne smiju prelaziti maksimalni godišnji iznos od 500 000 000 EUR (u cijenama iz 2011.), kako je utvrđeno člankom 10. Uredbe Vijeća (EU, Euratom) br. 1311/2013
                  9
               . Sredstva dodijeljena za 2016. ostala su u potpunosti nepotrošena i prenesena su u iduću godinu, u skladu s člankom 10. stavkom 2. Uredbe o VFO-u. Još nisu korištena sredstva dodijeljena za 2017.
            
            
               (3)Italija je 16. studenoga 2016. podnijela zahtjev za mobilizaciju sredstava iz Fonda zbog potresa koji je 24. kolovoza 2016. pogodio regije Abruzzo, Lacij, Marke i Umbriju. Novi potresi pogodili su već pogođena područja i znatno povećali prethodno prijavljenu štetu. Italija je zatim 15. veljače 2017. podnijela konačni zahtjev s revidiranim procjenama u koje je uključena sva šteta nastala od 24. kolovoza 2016. do 18. siječnja 2017.
            
            
               (5)Zahtjev Italije udovoljava uvjetima za osiguravanje financijskog doprinosa iz Fonda, utvrđenima člankom 4. Uredbe (EZ) br. 2012/2002.
            
            
               (7)Stoga bi trebalo mobilizirati sredstva iz Fonda kako bi se osigurao financijski doprinos za Italiju.
            
            
               (8)Budući da iznos koji se može mobilizirati za 2017. ne pokriva cjelokupni doprinos, razliku bi trebalo financirati iz godišnjeg iznosa raspoloživog za 2018., kako je predviđeno u članku 10. stavku 2. Uredbe (EU, Euratom) br. 1311/2013.
            
            
               (9)Radi što brže mobilizacije Fonda ovu bi Odluku trebalo primjenjivati od datuma njezina donošenja,
            
            
               DONIJELI SU OVU ODLUKU:
            
            
               Članak 1.
            
            
               U okviru općeg proračuna Unije za financijsku godinu 2017. mobilizira se Fond solidarnosti Europske unije kako bi se Italiji osigurao iznos od 1 196 797 579 EUR u odobrenim sredstvima za preuzimanje obveza i odobrenim sredstvima za plaćanje.
            
            
               Članak 2.
            
            
               Ova Odluka stupa na snagu na dan objave u Službenom listu Europske unije.
            
            
               Primjenjuje se od … [datum donošenja]**.
            
            
               
                  10Sastavljeno u Bruxellesu
            
            
               
                  Za Europski parlament
                        Za Vijeće
               
            
         
         
            
                  
                     (1)
                  COM(2017) 541, 26.6.2017.
               
               
                  
                     (2)
                  Uredba Vijeća (EZ) br. 2012/2002 od 11. studenoga 2002. o osnivanju Fonda solidarnosti Europske unije (SL L 311 od 14.11.2002., str. 3.), kako je izmijenjena Uredbom (EU) br. 661/2014 Europskog parlamenta i Vijeća od 15. svibnja 2014. (SL L 189 od 27.6.2014., str. 143.).
               
               
                  
                     (3)
                  Odluka br. 1313/2013/EU Europskog parlamenta i Vijeća od 17. prosinca 2013. o Mehanizmu Unije za civilnu zaštitu (SL L 347, 20.12.2013., str. 924.), članak 6.
               
               
                  
                     (4)
                  SL L 347, 20.12.2013., str. 884.
               
               
                  
                     (5)
                  SL C 373, 20.12.2013., str. 1.
               
               
                  
                     (6)
                  Odluka (EU) 2017/741 Europskog parlamenta i Vijeća od 5. travnja 2017. o mobilizaciji Fonda solidarnosti Europske unije radi pružanja pomoći Ujedinjenoj Kraljevini, Cipru i Portugalu (SL L 111, 24.4.2017., str. 6.) i popratna izmjena proračuna br. 1/2017 (SL L 136, 24.5.2017., str. 1.).
               
               
                  
                     (7)
                  SL L 311, 14.11.2002., str. 3.
               
               
                  
                     (8)
                  SL C 373, 20.12.2013., str. 1.
               
               
                  
                     (9)
                  Uredba Vijeća (EU, Euratom) br. 1311/2013 od 2. prosinca 2013. kojom se uspostavlja višegodišnji financijski okvir za razdoblje 2014. – 2020. (SL L 347, 20.12.2013., str. 884.).
               
               
                  
                     (10)
                   Datum unosi Parlament prije objave u SL-u.